**REBALANS FINANCIJSKOG PLANA ZA 2022. GODINU**

Financijski plan Albanež d.o.o. sačinjen je u prosincu 2021. godine, temeljem ostvarenih rezultata poslovanja za razdoblje 01.01.-31.10.2021. i podataka o budućem poslovanju društva koji su u trenutku sastavljanja plana bili poznati.

Temeljem analize poslovanja u razdoblju 01.01.-30.09.2022., te uzimajući u obzir okolnosti u okruženju, osobito porast cijena energenata, predlaže se rebalans financijskog plana za 2022. godinu.

PRIHODI

U razdoblju 01.01.-30.09.2022. godine ostvareno je 2.494.866 kn prihoda od redovite djelatnosti odvodnje i pročišćavanja otpadnih voda. Glavnina prihoda od ove djelatnosti realizira se u trećem kvartalu godine, pa se predviđa se da će u razdoblju listopad– prosinac biti ostvaren prihod od 659.112 kn.

U srpnju 2022. sklopljen je ugovor o koncesiji za djelatnost pražnjenja septičkih i sabirnih jama, za područje aglomeracija Medulin, Premantura i Banjole, pa će se prihod koji je društvo do sada ostvarivalo od prihvata sadržaja cisterni – fekaljera na UPOV-u Marlera zamijeniti prihodom od koncesije.

Prihodi od komunalnih usluga očekuju se u okviru planiranih.

Rebalansom se planirani prihodi od općih poslova smanjuju sa 250.000 kn na 36.997 kn, budući da se intelektualne usluge rada na pripremi i provedbi EU i drugih projekata neće fakturirati Općini Medulin, o čemu u trenutku izrade plana poslovanja nije bilo saznanja.

Prihodi od priključaka su rebalansom povećani, temeljem realizacije do 30.09.2022.

Očekivani prihodi od naplate šteta su temeljem ostvarenja u istom razdoblju rebalansom plana smanjeni.

Odgođeno priznavanje prihoda smanjeno je za 16.552 kn u odnosu na prvobitni plan.

Ostali prihodi su prvobitno planirani u iznosu od 106.000 kn, a povećani su na 620.011 kn temeljem ukidanja rezervacija za sudske sporove sa AHG d.d.

RASHODI

Troškovi materijala i opreme smanjeni su za 14.490 kn u odnosu na planirano temeljem ostvarenja u prvih 9 mjeseci 2022. godine.

Troškovi goriva i energije su na temelju skoka cijena sredinom godine povećani za 203.000 kn (47,54%) u odnosu na prvobitni plan poslovanja.

Troškovi usluga rebalansom su povećani za 356.670 kn (26,35%), dijelom zbog očekivanog porasta cijena, a dijelom zbog troškova rekonstrukcije oborinske odvodnje.

Troškovi zaposlenih značajno su smanjeni u odnosu na prvobitni plan, zbog toga što će tokom 2022. godine u društvu biti zaposleno manje djelatnika nego je planirano (direktor nije zaposlenik društva, a jedan radnik je sporazumno otkazao ugovor o radu, novih zapošljavanja nije bilo).

Ostali troškovi poslovanja se kreću u okviru planiranog, a rebalansom su povećani zbog očekivanog porasta cijena.

Ostali poslovni rashodi su sa 17.010 kn povećani na 565.041 kn zbog isplate AHG d.d. po pravomoćnim sudskim presudama.

POSLOVNI REZULTAT

Predviđa se da će konačni poslovni rezultat biti pozitivan i iznositi 299.076 kn.



